6 stropers al in Oktober in Krugerwildtuin vasgetrek | Netwerk24
Deur Werner Beukes 18 Oktober 2019 13:25
Ses verdagtes is sedert die begin van Oktober in drie verskillende teenstropingsoperasies in die Krugerwildtuin in hegtenis geneem.
“Wat hierdie statistiek so interessant maak, is dat 17 mense verlede jaar in Oktober vir stroping in hegtenis geneem is – en ons is nog nie eens aan die einde van die maand nie,” sê Isaac Phaahla, woordvoerder by Sanparke. “Ons wil kyk of ons dié getal dalk kan oortref.”
Drie swaarkaliber-jaggewere is ook tydens die operasies gekonfiskeer.
Die ses verdagtes is tans in aanhouding by die Skukuza-polisiekantoor en sal volgende week op klagte van stroping en die besit van ongelisensieerde vuurwapens en ammunisie in die hof verskyn.
Phaahla sê Sanparke maak al hoe meer van tegnologie gebruik om stroping onder diere soos olifante en renosters hok te slaan.
“Die gebruik van hoëtegnologie-opsporingstoestelle en die invordering van intelligensie onder plaaslike gemeenskappe het baie te doen met die suksesse wat ons behaal,” sê hy. “Natuurlik speel die toegewyde mense wat ons op die grond en in die lug het ’n groot rol. Elke operasie word met militêre presiesheid beplan en uitgevoer,” sê Phaahla. “Veldwagters, die honde-eenheid en die gebruik van helikopters speel ’n reuse-rol in die bekamping van stroping.”
Volgens Phaahla is die ses vermeende stropers in die suide van die Krugerwildtuin aangekeer.
“Geen olifante is sedert April in die Kruger Nasionale Park gestroop nie, wat verblydend is. Met al dié hulpmiddels beweeg ons in die regte rigting om geleidelik die oorlog teen stropers te wen en die bewaring van ons natuur- en dierelewe vir die nageslag te verseker,” sê Phaahla.
Meer oor: Krugerswildtuin | Stropers